Bendt Bendtsen (KF), 1998-04-02:
Da vores ordfører, hr. Brian Mikkelsen, ikke kan være til stede i salen i dag, skal jeg fremføre følgende: Det Konservative Folkeparti mener, der er et godt grundlag for, at vi kan få vedtaget lovforslaget hurtigt, og i forhold til de tidligere behandlinger her i Folketingssalen har vi ikke ændret opfattelse.
Forslaget er grundlæggende udmærket. Hvis vi ser på psykiatrilovundersøgelsen, kan vi se, at i den periode, hvor undersøgelsen blev lavet, skete der en øget anvendelse af tvang, og der blev peget på, at der er sammenhæng mellem anvendelsen af tvang og mængden af ressourcer.
Det er en banalitet, vi alle sammen bør kunne forstå, og man kan også konstatere ved at se på tallene, at mange psykiatriske afdelinger er præget af overbelægning, personalemangel og utilfredsstillende fysiske rammer - forhold, som man ikke vil byde ret mange andre mennesker i dette samfund.
Det er fremført, at patienterne på Sikringsanstalten i Nykøbing S i gennemsnit kun har 5 minutters lægetid pr. uge, og det mener vi er for ringe.
Vi kan se, at der er mangel på bl.a. enestuer, beskæftigelsesmuligheder og adgang til fri luft, og også disse forhold gør, at der er god grund til, at processen bliver speedet op.
Vi kan se, at der kun er få afdelinger, som har en akut modtagefunktion eller skadestue, hvor patienterne selv kan henvende sig døgnet rundt.
Vi kan også se, at kun omkring halvdelen af de psykiatriske afdelinger har en distriktpsykiatrisk service med forankring i nærsamfundet, og det indebærer en forpligtelse for os til at få gennemført forbedringerne så hurtigt, som vi kan.
Hvis vi ser på lovforslaget, er der mange ideer i det, som vi selvfølgelig kan støtte, også med udgangspunkt i de forhandlinger, der fandt sted i sidste samling.
Overordnet synes vi, man skal tilstræbe en balance, hvor man på den ene side kigger på selvbestemmelsen - altså den enkelte patients samtykke til behandling - og på den anden side lægernes ønske om at behandle patienter, der ud fra ærlige og rimelige betragtninger vil have bedst af at blive behandlet.
Vi mener også, at når vi får vedtaget dette forslag, skal vi have i baghovedet, at der i løbet af dette forår skal forhandles om kommunernes økonomi, så loven ikke blot bliver en hensigtserklæring, men også bliver udmøntet i nogle konkrete skridt, som kan forbedre forholdene.
Hvis vi ser på lovforslaget, mener vi, at forslagets § 2 er et godt udgangspunkt for behandling af patienterne, specielt hvis de af psykiatrilovundersøgelsen påpegede mangler skal afhjælpes.
At klageordningen nu bliver forenklet, så alle klager kommer til at gå over patientklagenævnene, er også positivt.
Vi tror, denne forenkling vil være med til at sikre nogle bedre forhold for patienterne, og der er stadig mulighed for behandling i to instanser, hvis man vil gå videre med klagen.
Forslaget udvider også mulighedene for omgående at iværksætte tvangsbehandling, selv om patienten eller patientrådgiveren klager over den påtænkte tvangsbehandling, og forslaget indebærer, at der også kan tvangsbehandles uanset klage i de tilfælde, hvor en omgående gennemførelse af behandlingen er nødvendig for at afværge, at patienter udsætter andre for nærliggende fare eller for at lide skade på legeme eller helbred.
Her er vores udgangspunkt, at andres helbred selvfølgelig skal ligestilles med patientens eget helbred.
Vi synes grundlæggende, at lovforslaget er godt, og at beretningsudkastet, som blev lavet sidste år, ser fornuftigt ud.
Vi håber på at få speedet processen op, så vi kan få skabt en ret til enestuer for patienterne, en ret til disse attraktive tilbud om beskæftigelse og mulighed for adgang til frisk luft, og at der også bliver mulighed for at samtale med kvalificeret personale.
I Det Konservative Folkeparti vil vi gå meget konstruktivt og positivt ind i udvalgsarbejdet.